[dc]કે[/dc]રાલાના લોકો, કેરાલાને ‘God’s own country’ એટલે કે ભગવાનનો પોતાનો પ્રદેશ કહે છે. તેઓ આમ શા માટે કહે છે, તે જાણો છો ? ભગવાનનો પ્રદેશ એટલે ભગવાને રચેલા જંગલો, પહાડો, નદીઓ, ઝરણાં, ધોધ, સમુદ્રો અને સૌન્દર્ય ધરાવતો પ્રદેશ. કેરાલામાં આ બધું સૌન્દર્ય અકબંધ પડેલું છે. તમે આ પ્રદેશમાં નીકળો તો અહીંની કુદરતની સુંદરતા જોઈને દિલ ખુશ થઈ જાય અને તમને પણ કહેવાનું મન થઇ જાય કે કેરાલા એટલે ભગવાનનો પ્રદેશ. કેરાલા અરબી સમુદ્રને કાંઠે દક્ષિણ ભારતમાં આવેલું એક રાજ્ય છે. આ રાજ્યમાં પશ્ચિમઘાટના પહાડો ઉત્તરથી દક્ષિણ સુધી પથરાયેલા છે. અહીનાં જોવાલાયક આકર્ષણોમાં મુન્નાર, ઠેકડી, એલેપ્પી, કુમારાકોમ, કોવાલમ બીચ, પદ્મનાભસ્વામી મંદિર, ગુરુવાયુર, શબરીમાલા, અથીરાપલ્લી ધોધ વગેરે ગણાવી શકાય.